क’कराझार,मार्च 14: हादोरसायाव लख सभा बिसायखथिनि दुंब्रुद बारहावाया बारबोनायलाय हादोरसानि दाब दाब जायगाफोराव गुबुन गुबुन दोलोफोरा बिसायखथिनि सांग्रांथि जानायजों लोगोसे जिल्ला बिसायखथि बिफानफोराबो बिसायखथिखौ गोजोनै खुंफुंनो बायदि बायदि सांग्रांथिआरि जथुमा लागासिनो दं। बेबादिनो 5 नं क’कराझार (ट्रायबेल) बियाबनि सिरां जिल्लानि सिङाव थानाय 31 नं सिदलि खोन्दो बियाबआवबो सिरां जिल्ला खुंथाया फारि फारि जथुमा लागासिनो दं। बिथांमोनहा बिसायखथिनि बिबानगिरि साफ्रोमबो ऑफिसारफोरखौ लाफानानै बिसायखथिनि सायाव फोरोंथायबो होगासिनो दं।